Archidamus V
Archidamos V (mortuus 227 a.C.n.), e stirpe Eurypontidarum, fuit rex Spartae circa 228-227 a.C.n.. Collega ei fuit Cleomenes III, e stirpe Agiadum. Filius regis Eudamidae II et Agesistratae, frater Agidis IV qui regnavit inter 244 et 241 a.C.n., Archidamus Messenen anno 241 a.C.n. fugere potuit antequam a rege inimico Leonida caperetur cuius iussu Agis morte damnatus est. Vitam exsulis ibi egit donec mortuo fratris filio adhuc puero a Cleomene III in eius successionem et consortium regni benigne accitus Spartam venit ubi statim occisus est. Incertum est utrum iussu Cleomenis ut volebat Polybius an invito Cleomene per Agidis inimicos ultionem reformidantes perierit, ut adfirmabat alius rerum gestarum scriptor Phylarchus. Vix regnasse igitur dici potest. Duos liberos e filia Hippomedontis genuerat qui non regnaverunt quia anno 219 a.C.n. ephori pecunia corrupti in throno Eurypontidarum Lycurgum collocarunt, etsi stirpe regia non erat.